Publication: Magyar Közlöny
Issue: MK-2010-79 (Year: 2010, Number: 79)
Era: contemporary
Section: mesterfokozatot adó szakok, illetve a felsőoktatásról szóló 1993. évi LXXX. törvény szerinti főiskolai vagy egyetemi
Paragraph Index: 2348

7. A mesterképzési szak képzési célja, az elsajátítandó szakmai kompetenciák: A képzés célja olyan szakemberek képzése, akik megszerzett ismereteik birtokában képesek az animáció hagyományos ágazataiban (médiában, a kreatív, szórakoztató- és a filmipar trükkigényeit kiszolgáló animációs megoldások területén, valamint tudományos kutatások szimulációs, a valóságot imitáló mozgóképes alkalmazások megoldásában, természeti folyamatok valósághű ábrázolásának fejlesztésében) animációs projektek kidolgozására, koncepciók kialakítására, prezentációjára. A végzettek alkalmasak a kreatív folyamatok meghatározására az előkészítés, a gyártás és az utómunkálatok során, a résztvevők munkájának koordinációjára és vezetésére, továbbá a produkciók önálló kivitelezésére vagy a kivitelezéshez szükséges alkotók (figuratervezők, animátorok, látványtervezők stb.) kiválasztására, a részt vevő alkotók és szakemberek csoportokba szervezésével stábok felállítására és a munka irányítására. Megfelelő felkészültséggel rendelkeznek tanulmányaik doktori képzésben történő folytatásához.

Source: https://magyarkozlony.hu/hivatalos-lapok/41d3c06d59cb214a8ccb63556f0325d9011fdf3d/dokumentumok/f87fe7ede863b11a04d7bfe738f2c8fa2b61635e/letoltes